
Tisztelt Tagtársak!
Az Országgyűlés 2010. november 16-án elfogadta az 1995. évi CXVII. személyi jövedelemadóról szóló törvény módosítását. Az elfogadott törvénynek köszönhetően 2011-ben jelentősen megváltoznak az adózás szabályai. Ezek közül a legfontosabb munkavállalókat érintő változások röviden az alábbiak:

· Az adótábla korábbi sávos adórendszerét felváltja az egykulcsos adózás, ezáltal az összevont adóalapba tartozó jövedelmek után egyazon 16 százalékos kulccsal számítva kell megállapítani a fizetendő személyi jövedelemadót.
· Az adójóváírás 2011-ben továbbra is érvényesíthető. A most elfogadott törvénymódosítás szerint az adójóváírás a bér és adóalap-kiegészítés 16 %-a, de havonta maximum 12.100 forint, amelyet teljes mértékben 2 millió 750 ezer forint éves összes jövedelemig, csökkenő összegben pedig 3 millió 960 ezer forint éves összes jövedelemig lehet érvényesíteni. Eszerint, ha például a havi jövedelem 220.000,- Ft, akkor az éves adójóváírás 145.200,- Ft (havi 12.100,- Ft). 
Ha a havi jövedelem 250.000,- Ft, akkor az adójóváírás mértéke a következőképpen alakul: Az éves jövedelem: 3.000.000,- Ft, ami 250.000,- forinttal magasabb, mint a jogosultsági határ, ezért a különbözet 12 %-ával (30.000,- Ft) csökkenteni kell a maximálisan igénybe vehető adójóváírást. Így az igénybe vehető éves adójóváírás mértéke: 115.200,- Ft (145.200 – 30.000) lesz.

· Az elfogadott törvénymódosítás jövedelemhatárhoz nem kötött családi kedvezmény bevezetéséről rendelkezik, amelyben az összevont adóalap csökkentő kedvezményként jelenik meg. Egy és két eltartott esetén 62 500 forint, három eltartottól 206 250 forint vehető igénybe kedvezményezett eltartottanként és jogosultsági hónaponként az adóalap-kiegészítéssel növelt jövedelemből. A kedvezmény továbbra is megosztható a házastársak, valamint az élettársak között. Megmaradt a magzati kedvezmény is, ami az a terhesség 91. napjától vehető igénybe, orvosi igazolás alapján. Mértéke megegyezik a családi kedvezmény mértékével.

· Változnak az adóról való rendelkezés szabályai 2011-től. Az önkéntes kölcsönös nyugdíjpénztár(ak)ba, az egészségpénztárba, valamint önsegélyező pénztárba, annak magánszemély tagja az adóévben a tagi jogviszonyára tekintettel befizetett összeg, együttes értékének 20 százalékáról, de legfeljebb az adóévben 100 ezer forintról (annál a magánszemélynél, aki 2020. január 1. előtt tölti be a jogszabályok alapján reá irányadó öregségi nyugdíjkorhatárt, 130 ezer forint), lehet rendelkezni.
(De együttesen legfeljebb az adóévben 120 ezer forint (annál a magánszemélynél, aki 2020. január 1. előtt tölti be a jogszabályok alapján reá irányadó öregségi nyugdíjkorhatárt, 150 ezer forint). 
A nyugdíj-előtakarékossági számla-tulajdonos – közismertebb nevén NYESZ – magánszemély befizetett összeg 20 százaléka, de legfeljebb az adóévben 100 ezer forint (annál a magánszemélynél, aki 2020. január 1. előtt tölti be a jogszabályok alapján reá irányadó öregségi nyugdíjkorhatárt, 130 ezer forintnak) az összevont adóalapja adójának az adókedvezmények levonása után fennmaradó részéből történő átutalásáról (nyugdíj-előtakarékossági nyilatkozat) rendelkezhet.

Ez azt jelenti, hogy amíg 2010-ben mintegy 330.000,- Ft-ot, addig 2011-ben már 500.000,- Ft-ot kell befizetni azért, hogy az adózó 100.000,- Ft-ról rendelkezhessen.
· Fontos változás, hogy az egyéb jövedelmek közül kikerült az adóterhet nem viselő járandóság, ezáltal nem kell a jövőben az adóalap megállapításakor figyelembe venni a GYES-t, a GYED-et, a nyugdíjat, a baleseti járadékot, vagy például az ösztöndíjat.
· Változik a béren kívüli juttatások (VBKJ vagy caffetéria) adózásának rendszere is. A javaslat új fogalmat vezet be, a kedvezményezett béren kívüli juttatást – ezzel egyidejűleg megszűnik a természetbeni juttatások, mint fogalom – melynek körét a javaslat pontosan meg is határozza. Ide tartozna 2011-től: 
· üdülési csekk, üdülési szolgáltatás: évente személyenként (a munkavállaló és közeli hozzátartozója egyaránt) a minimálbérrel megegyező összegű juttatásban részesíthető.

· önkéntes pénztári támogatások: nyugdíjpénztárba havonta a minimál bér 50 %-ának, önsegélyező, valamint egészségpénztárba havonta, együttesen a minimálbér 30 %-ának megfelelő összegben.

· étkezési hozzájárulás formájában juttatott bevétel: a melegétkezés mellett ismételten juttatható kedvezményes adózás mellett a hidegétel utalvány is, mely havonta összesen maximum 18.000, Ft lehet.

· helyi utazási bérlet: a munkáltató nevére szóló számlával megvásárolt, kizárólag a munkavállaló helyi utazására szolgáló bérlet formájában juttatott jövedelem.
· iskolakezdési támogatás: legfeljebb a mindenkori minimál bér 30 %-a gyermekenként.

· internethasználat díja: a 2010-ben még adómentes juttatás 2011-ben kedvezményes adózású lesz, maximum 5.000,- Ft értékben.

· Új elem a Széchenyi Pihenő Kártya, mely szerint „az adóévben Széchenyi Pihenő Kártya számlájára utalt, külön jogszabályban meghatározott célra felhasználható – több juttatótól származóan együttvéve – legfeljebb 300 ezer forint támogatás;”
A törvénymódosítás meghatározza a Széchenyi Pihenő Kártya fogalmát is:”71. § (6) f) a Széchenyi Pihenő Kártya az arra jogosult intézmény által kibocsátott olyan fizetési eszköz, amellyel a munkavállalónak a munkáltató által utalt támogatás terhére – az arra felhatalmazott és a rendszerbe bevont szolgáltatóknál – szolgáltatások vásárolhatók”
A törvénymódosítás felhatalmazta a Kormányt, hogy Széchenyi Pihenő Kártya kibocsátásának és felhasználásának részletes szabályait rendeletben határozza meg.
Ezen juttatások után a kifizetőt terheli a 16 %-os személyi jövedelemadó, melyet a juttatások értékének 1,19-szerese után kell megfizetnie, ezt követően már további közteher kötelezettség sem a kifizetőt sem a magánszemélyt nem terheli. Ez azt jelenti, hogy minden 1.000,- forintnyi választható béren kívüli juttatás a munkáltatónak 1.190,- Ft-ba fog kerülni. A törvénymódosítás azt is tartalmazza, hogy a VBKJ elemek utáni adófizetési kötelezettség a kifizetőt (munkáltatót) terheli. 
Az SzJA törvény kizár bizonyos juttatásokat a kedvezményesen adható körből, ilyen az értékpapír, értékpapírra vonatkozó jog, bármire korlátozás nélkül felhasználható utalvány, készpénz-helyettesítő fizető eszköz. A kedvezményes körből kizárt juttatás, valamint az felső határt megahaladó rész már nem minősül kedvezményesnek és ezért a 16 %-os jövedelemadón kívül ezekre a 27 %-os társadalombiztosítási járulékot is meg kell fizetni.
· Az alapbér-kiegészítés (szuper bruttó) 2011-ben nem változik, de 2012-ben felére csökken, majd 2013-tól megszűnik.

Ezek a 2011-es évre vonatkozó legfontosabb személyi jövedelemadó változások. 
Ide kapcsolódik még, hogy 2011-től a társadalombiztosítás részére fizetendő nyugdíjjárulék mértéke 9,5 %-ról 10 %-ra emelkedik.

Debrecen, 2010. november 21.

Szabó Monika

területi vezető ügyvivő helyettes
Debrecen

